khistorydata/jeongjo-sjw-relations huggingface dataset:
정조 12년 · 목
敎曰近因遷轉事詳問忠義收用之例始詳知之大抵忠義二十員之設銜給祿法意甚盛可以仰列朝褒忠紀功爰及苖裔之聖意凡今仗繖秉扇之人㢢袍癯容雖似寒微無足數其祖先則勳伐茂著其地閥則太半是文弘武宣然其句當不過曰賓獄初仕兩窠有名無實近又減一云爲勳裔疏菀之道宜復減一之歧而中庶積滯亦莫甚焉奪此與彼疏不補菀先朝乙卯以前各墓守衛官猶以士夫幼學差擬仕滿遷奉事移屬忠義之後此規廢却後十年丁卯駕臨麒麟閣特定忠義初仕二窠而間又失一守衛官遷轉之許多歧雖難一一追復竝與初仕一窠而爲中庶因仍勿論是不但有違記舊感故之政大非乙卯丁卯年間特敎疏滯之法意目今忠義遷轉二歧中一歧依前以禮賓參奉收用一歧順康園守奉官蔭窠收用一以遵受敎一以示本意一以淸官方一以慰勳裔因此而又有定式者初仕旣復兩窠收用亦須兩便一窠則依前以自中地望另擇自辟切勿朝除暮遷一窠則從久勤錄報該曹說者必以謂初仕爲他日百里之才只從久次有乖量授云而此有大不然不識狀不考才以承傳除蔭仕者果何限又況武科壯元砲科雜歧或因法典或從末仕亦忝東班正職勳裔何遽不若乎惟今申申出於常欲釐正之意令勳府知悉節目間事成出事目別單草記後與此傳敎揭板麟閣以爲永久遵行之地又敎曰才因忠義遷轉事下敎而香室書寫忠義三窠中準三十朔承傳雖有受敎且載通編無一番收用云申飭銓曹其中張錫周積仕爲三十三年承傳亦至五次之多見其身手考其奏對極精明極了了百里優矣難治邑亦可此等人拔例收用正合奬勞之方香室書寫忠義張錫周六品窠今日政調用
정조 12년 · 강
知敦寧徐有慶李澧疏辭新資賜例批
정조 12년 · 강
校理宋翼孝副校理李羽晉鄭福煥修撰兪漢謨李庚運副修撰李東稷沈興永聯箚賜批
정조 12년 · 목
箚略曰翼煥至㦧極凶之罪其可一日容置於覆載之間乎譸張妖譎之說陰逞怨毒之心此誠臣民之所共憤王法之所不貸而尙稽訊問之擧未覈指使之跡群情憤菀如不欲生果然趙弘鎭嗾疏之跡已自綻矣噫彼弘鎭以賊偉同堂之親賦性妖毒行已傾邪籍賣聲勢同惡相濟廷紳之側目固已久矣及夫時偉逆節旣彰不思屛息以圖革面反以漏魚之蹤潛逞困獸之鬪蹊廷密通於切戚腸肚相接於妖竪甘作亂賊之嚆矢嗾出怨懟之凶言遂致擧世指目有口皆傳至其眞贓畢露之後惟當自首情犯恭俟顯戮而乃反稱以自明肆然擊鼓欲爲掉脫之計者尤萬萬無嚴覈出端緖鉤得根柢不容少緩至於崔守魯之疏論弘鎭苟出懲討之義則固當明言證左直陳根因而乃於問啓之下初引南鶴聞而旣沒把捉再引俟希默而終不的告雖似摘發反涉周遮若其籍重承宣之說實是貽羞臺閣之端臣等謂崔守魯施以竄配之典斷不可已也臣等伏見喉院啓辭之下本館伊日承宣事誠不勝駭歎三皇忌辰望拜之禮每於前一日提稟曾有先朝受敎而承宣竟日忘置夜深後始爲稟旨者極爲寒心請當該承旨施以譴罷之典批以大於此之事襲故勝前前此猶有申禁之敎則今此吳翼煥事論列果無此嫌乎名以飭敎則看作尋常論思之地不料不誠欠敬至此趙弘鎭事日前傳敎已詳言之此非涵貸難於盤覈事雖未了勢實然矣且如渠者不勘便勘罪名有無何足云云乎崔守魯事貽羞姑置之用意亦無論執迹論之反被竄配之罪得無相混之歎乎承宣譴罷事何等莫重之禮諉以忘置爾等處左隣館初無一言可否今始有此云云乎該承宣及在院承宣竝從重推考
정조 12년 · 강
遞刑曹參判洪秀輔參議朴天衡等職
정조 12년 · 목
該曹啓言依下敎朴瑀嚴囚李命新金天旭金得世等幷放送而至於鍾健則其書辭中滄桑華表等句已極陰慘妄想圖議四字尤爲陰秘而盤問之下輒以移居等不成說之事漫漶抵賴終不直招況且朴琮是何等兇逆之黨與則書札往復若是綢繆卽此一款罪已罔赦請仍囚待用刑嚴訊得情敎曰屢次下敎如是煩聒殆若當問不問關係隄防而徑決者然卿等事極爲駭然隄防亦有許多般事關賊禧逆述之隄防寧或徑決寧或當問不問乎特書辭供招俱無別般可問之端故此等處如是持難反有壓重於本義理之嫌此何異於向來宋民載等處分之擧乎卿等遞差此草記還給
정조 12년 · 강
命定州前牧使李壽鵬仍任
정조 12년 · 목
平安監司金履素狀啓以爲判校金泰熙旣知其父之冒年希覬恩典誣罔天聽事甚駭然其罪狀請令該府稟處敎曰事實旣如此依狀請稟處而然則守令譴罷非其罪定州前牧使李壽鵬分揀仍任前職除朝辭令該曹今日內使之還下送
정조 12년 · 강
特遞承旨南鶴聞職
정조 12년 · 목
鶴聞違召敎曰誠如疏辭揆以處義仍冒重難則重難洞燭自洞燭自重自自重本職特爲許遞
정조 12년 · 강
以李在學爲吏曹參判徐鼎修爲參議前望也
정조 12년 · 강
有政吏曹參判李在學兵曹判書鄭好仁進
정조 12년 · 목
政院啓言吏曹郎廳來言驪州牧使李溎等五十五人俱已下去尙州牧使洪元燮安邊府使朴宗來有親病大興郡守尹光濩有身病數日後當下直而咸興判官韓用和有親病全州判官朴知源有身病高城郡守李趾光瓜滿俱不下去云矣敎曰瓜滿已屆徒煩往來高城郡守李趾光改差情理勢難遠離聞亦捲還咸興判官韓用和亦爲改差幷令今日政差出待下批當日辭朝至於全州判官朴知源則促敎之下無端稱病極爲駭然使之卽刻下送後草記如或遲滯令該曹從重論勘○吏曹啓言全州判官朴知源更爲催促則謂有身病終不下去事體未安請令該府拿問處之敎曰飭敎之下焉敢以身病稱頉乎此草記勿施萬一遲滯卽其地方定配前月以前道伯以病凡干上送文簿皆不親檢則營下邑守令不當任其行止擅離官守而無端給由有此曠官道伯亦甚駭然從重推考○敎曰龍潭前縣令沈逵無異無故作散今日政內遷○以李得臣爲刑曹參判金履九爲高城郡守兪漢敦爲咸興判官李澧判敦寧單付○再政以李恒演爲槐山郡守李翊永爲江西縣令張錫周爲司僕主簿○三政以吳載純爲同經筵李協聖爲振威縣令朴準源爲報恩縣監金漢采爲順康園守奉官○四政以朴廣源爲副應敎沈逵爲思陵令金魯永爲副總管○敎曰未下直守令皆令當日辭朝如有未署經人除署經
정조 12년 · 강
以李在學徐鼎修李亨元爲承旨旋遞在學以李時秀代之金熹爲吏曹參判竝前望也
정조 12년 · 목
政院以南鶴聞旣有許遞之命伴直無人未差之代所當政官牌招開政差出而初九日政事中承旨望單子未下何以爲之啓敎以苟艱未有甚於近日左承旨之病重同副之情勢勢難仍任前望單子入之待下批牌招察任○敎曰左承旨李在學情理勢難行公直爲出去云許遞前望單子入之待下批牌招察任
정조 12년 · 목
該曹啓言西部良女咸召史擊錚原情以爲其夫金福仁以冶匠爲業矣去三月魂宮水工吳七得者著平涼子布衣泥醉來到踞坐樻上其夫謂以大路邊踞坐貽害於主人云則七得無數慘辱而其夫以匠人之致不與相較溫言誘送矣七得不勝酒力自顚自仆之際平涼子致傷稱以其夫敺打裂破誣呈刑曹以棄毀御物照律定配乞蒙放釋云矣請上裁敎曰詳考文案且問其時事實如無別般事件卽爲放送否則猥濫之罪懲治而平涼子豈可謂之御物乎所謂七得稱名漢亦果何名色水工何官員所立而渠以魂宮所屬醉酒泥倒罪犯甚重加以起鬧惹出事端致此登徹不可以事過置之自本曹査問虛實如果然矣各別懲治又啓言中部童蒙韓占同原情以爲渠父得良以義禁府律官積年供仕而昨年九月擬律不審興陽縣定配矣渠祖慶祚年八十三歲渠年纔九歲祖又不幸身死乞蒙天恩俾得及時營葬云矣請上裁敎以特爲放送又啓言靑松良人金福萬原情以爲其兄福禮適往場布鹽商林三伊爲名者雖是同鄕之人素不相識而酗酒作拏突入福禮處無數亂打至於切齒流血林三伊則三日後賣鹽往來於義城場市得聞矣兄時在死境渠亦生怯屢爲來見仍殺一狗而饋之多般慰諭曰或至不幸致死則吾可擔當云成給手記而去伊後四日後林三伊忽然身死其家人知其因病致死襲斂入棺矣自本官謂以被打於矣兄而致命至於檢驗此必是本邑吏校輩構成殺獄以爲討食之計者也初無屍隻之發告而從中起鬧驅人於殺獄世豈有如許事乎乞蒙天恩亟令詳査處決云矣請上裁敎以令道臣親執詳査狀聞後稟處又啓言順天幼學許㨾原情以爲渠遭其父母兩喪入葬於家後無主空山處矣本邑居李宗悌三兄弟稱曰兩班而家財巨萬募聚富民締結作稧名曰大洞契大建樓閣庫舍朔朔大會坊民取議矣不意今者謂以稧都家大廳主脈誣訴光陽兼官則題音曰此等禁葬萬萬不當公明決給而宗悌等又復捏訴本官又見退斥則宗悌等恃富豪强矣身家屬子侄追日捉去無法刑杖不有餘地伏乞垂察云矣李宗悌等發關本道依法照律以懲豪橫之罪防禁至嚴之下聚黨作稧一倂革罷所供請上裁敎以令道伯別定剛明官劃卽公決俾無更訴之弊又啓言祥原吳召史原情以爲其夫金觀玉與崔仁成以列草事有所言詰而仁成因病身死其妻子不復持疑卽爲埋葬矣七日後本邑下吏等窺占賂物瞞告邑倅掘檢成獄而矣夫與仁成言詰在於六月十七日其後仁成或參於稧會或打年於田家或往來於場市七月初七日身死則其間無一言被打之狀而忽地成獄仁成妻子亦以瞹昧之狀極口陳辨而只緣矣夫愚迷無知怯於周牢隨問誣服至有屍親聯狀伸白之擧文案昭昭乞蒙天恩云矣請上裁敎以令道伯親執詳査狀聞後稟處又啓言頃因曺文烱擊錚原情應問各人閔廷烈及曺大源大鳳發關捉來推問則罪人閔廷烈非廷烈乃敬顯也敬顯所供以爲其嫡六寸養顯斥賣載寧畓以其價一千五百兩欲爲移買湖中田畓逢授於渠此際鄭信達以親知之間要以賭地例貸用故許貸矣丙申春信達自龍岡遞來以爲爲償此錢付置於邑校處持此手標送人推尋爲可云故出給換錢手記於泰安人崔膺鼎處矣膺鼎意外身死其弟膺益與曺大源來言曰此人乃吾兄同商之人換錢一干餘兩此人用之餘數吾兄用之卽當計報云矣矣身以緣坐罪人定配島中四年之內不相通涉矣庚子年蒙宥生還躬往推尋於膺益處則膺益與大源之弟大鳳大源之子文烱來見懇乞以田畓稱價買賣成出永賣文書給之矣及到秋成曺哥謂以文券典當使不得打作故昨秋以畓券送于嫡六寸家則自其家下送又女子呈訢營門及本官一向遷就不納到今縱子擊錚無非誣罔而以信達謂矣身妻姨母夫以道伯謂矣身五寸姑母夫云者實是千萬孟狼之說也至於請囑宮房事則矣身所親人金守海來言曰與其持空券而無用曷若捧價放賣之爲愈云故出給文記一張矣伊後得聞則守海約賣於䄄之宮房云云査問於守海則可以洞燭云矣參以大鳳等諸招當初曺文烱擊錚原情無非誣罔究厥情狀極爲奸濫自臣曹照律勘處敬顯則所謂閔校理賣畓錢之說旣無凭信之明證曹畓買得文券以渠家成文忽以閔校理奴名呈訢推尋者事甚礙眼而敢以錢代權執之畓券符同金守海爲圖買勢家之計者已極無狀況納券處乃是逆宗宮房事端旣露之後不可不嚴懲敬顯亦自臣曹照律勘處金守海寅緣穿逕者乃是逆宗至親爲世指目之李廷益則其蹤跡極爲殊常亦自臣曹照法勘處敬顯錢物使大源備償後推給文券計料臣曹覆奏中瑞山郡守許晪論罪一款則泰安郡守朴埛査報內本事旣已脫空請置之敎曰今日適因事務委積至今酬應原文案雖未詳閱而大槪則領略矣結辭則驟見矣曺哥原情措語之差爽典否姑舍是究厥本事之起鬧一則曰閔哥二則曰閔哥逆弘頑孼跳踉若此明義錄隄防蕩然之漸自此微事而可知當初使卿回啓以卿之爲義理主人也使卿剖決亦以卿之爲討賊主人也觀此文案大體不放過則不放過弛則太弛不料自卿避謗怨尙欲如許殊可慨也曺哥猥濫之罪依回啓懲治所謂敬顯稱名漢渠之生在地上亦云失刑弘賊若不先死於丁酉之前則渠可至今逗留於京輦乎若此不已啓能澤遂孼屬亦皆求田問舍依舊締結復售當日凶腸逆肚乎此等處一有放弛甚非生道殺人之意日前筵席與卿亦有酬酢卿亦有所奏此等處何太歇看至此敬顯嚴飭獄官各別嚴囚待用刑限死箇箇考察嚴訊如是行惡有何所恃如是出沒緣何隱逕種種當問當覈之端各別出意見究覈使如渠逆孼知有朝廷有明義錄義理所謂閔校理則未知姓名爲誰某而此果初招中賣買之閔養顯乎眞是養顯云爾則丁酉以後所不干涉之田土昨年以後忽又起訟此非肆氣增氣之一端乎養顯事極放恣極頑濫如渠地處多蒙記念屛息縮伏以聽處分卽渠常分也近有甚肆氣增氣之端無顧忌不畏愼名登於囚供事關於逆孼乎非不欲嚴加處分而殆近於方長不折別無他般現露之迹姑且置之卿曹之不爲論罪則非矣道伯守令無甚可罪之端勿論至於道伯以若綜明事欠愼密致有土民誣訐之擧民習固可痛聽理之失宜有靑備之警而終有因民訴罪道伯之嫌分揀者此也此意措辭行會又啓言全州幼學李德鑑原情以爲渠父基敬因堂疏竄配利城沒於配所而以堂疏論列諸條之爽實乞垂覆盆之照俾雪重泉之冤云矣關係隄防有不可輕議請置之敎曰前此筵席屢有下敎乙丙前親好人孰不知渠亦不敢爲隱而逆節彰著之後綢繆爛熳曾實未聞臆料其必預而用誅心之法未必爲然討逆亦義理義理之難推尋蓋如許矣人之聞此也必或瞠然予意本自如此若使渠父生存安知無別般可暴可雪之端罪未宥而身已死爲其子者鳴冤對卞雖似無怪如是傳敎之後別無更籲之端原情勿施又啓言西部良女李召史原情以爲渠夫崔順尙買得豐德船主人爲業身死之後其子隨行矣西江人李應學等圖囑本府捉囚其子督納文券紙筒上後放釋俾渠夫業無至見失云矣近來人心狡惡此等爭訟之事敢生驚動天聽之計若不嚴繩將來之弊無所不至請李召史從重勘處本事自臣曹査實處決敎曰雖曰女人民習痛駭寧有如許屑越之事乎各別嚴治以懲日後又啓言全州幼學李徽鑑原情乃是丙午十一月衛外擊錚時以其父渭原定配罪人基正請宥納供事也伊時本曹以原情勿施從重勘處事草記時未批下則覆奏與否初無可論而不待前批又爲驚動天聽者尤極猥越請自臣曹照法勘處允之又啓言安城幼學尹宗五原情以爲渠祖濬以有膂力之人當戊申之變挺身奮義召募丁壯與渠之曾祖梓入見本郡守閔濟章區劃方略鎭撫人心及其三月二十三日渠之曾祖梓率家僮聚族黨作隊結束濬單身衝賊擒賊酋泰柱等三人獲軍器四十馱輸納元帥陣邑珉之避亂人數百被賊擒者渠祖全活邑民稱頌年迫九旬未蒙恩資乞蒙一視之澤云矣果如原情辭緣則泯沒可惜稱冤無怪請令道臣査實狀聞允之又啓言金川居民曺以慶等原情以爲渠等身役所納三軍門保米定式不過六斗而以十餘斗米不能當六斗之納歲登則以六七兩貿米歲歉則蕩財傾產年前長湍民人以此蒙恩乞依長湍已行之例云矣係是四件事外則小民無嚴之習不可以民隱有所曲恕狀頭請自臣曹從重勘處原情旣係民隱請令廟堂稟處允之又啓言楊州幼學金信潮原情以爲其父天欽島配未久特命出陸又命宥還而該曹尙未擧行伏乞特命放還云矣信潮以此事擊錚自臣曹以原情勿施草記則不過三十餘日又此驚動天聽極爲可駭請原情勿施照法勘處敎以依前下敎擧行
정조 12년 · 강
命沁都城堞修改時監董將校等施賞有差
정조 12년 · 목
該留守宋載經狀啓內城修補初以略略修改計料矣始役之後次次役鉅南將臺亦爲改建所入物力內外城一年條物力錢八百二十兩米一百五十石及廟堂區劃錢一千六十七兩計除餘不足錢一千一百八十一兩米二百九十四后臣營各庫留在米錢中姑先推移取用監董將校之請賞蒙恩舊例斑斑請令廟堂考例稟處○備局啓言沁都以保障重地有此將臺改建城堞修築之擧監董中軍以下論列請賞在所不已而賞典擧行係是該曹所管則直請廟堂稟處有違格例當該守臣推考原啓本請令該曹考例稟處從之○兵曹啓言沁都城堞改築將臺營建時監董都監中軍尹得逵一等牌將敎鍊官折衝李時得似當幷施加資之典都廳前府使具綱施以相當職除授策應監官出身方大猷施以邊將除授之典恐合事宜其餘各等牌將別看役監官色吏等請令本府施賞從之
정조 12년 · 강
咸鏡道茂山雹
정조 12년 · 강
親行朔祭于魂宮還昌德宮
정조 12년 · 목
時至具翼善冠袞龍袍乘輿出廣達門入金商門至寧善門外降輿入幕次改具黲袍臨魂宮就位坐哭訖三上香執酌奠酌大祝尹行任讀祝亞獻官李性源終獻官蔡濟恭行亞終獻禮訖哭盡哀執禮兪漢謨啓以禮畢乘輿出寧善門入幕次改具袞龍袍乘輿出金商門入廣達門還內敎曰今日當還宮時刻待下敎爲之具翼善冠袞龍袍乘輿出資政門至崇政門外降輿乘轎出興化門入敦化門由協陽門還內命魂宮享官鶴林君焴知敦寧徐有慶李澧以下至于員役孝昌墓守墓官安春君烿以下至于員役宜嬪墓典監尹東喆等各以米木布題給有差○政院啓言今日朝廷問安時請承言色過三次不來其在事體誠極未安請當該承言色推考允之敎曰當該承傳色不卽取稟又不一邊取稟一邊替進極爲可駭令該府拿囚過一朔後勘律此雖小事掩置之習萬萬痛駭大臣之久留亦豈有如許事體此後廷班遲滯下來者與政院請坐尤有異焉再請不來直以罷職啓請三請不來以罷拿啓請司謁令攸司重勘一體啓請事定式今日擧行遲滯當該司謁令攸司從重科治
정조 12년 · 강
遣承旨詣景慕宮奉審摘奸
정조 12년 · 강
命供膳生雉隨乏代捧仍著爲式
정조 12년 · 목
京畿監司徐有防狀請各殿宮日下生雉以活鷄代封敎曰昨年已有下敎何以狀請乎昨年則四月旬前已代捧今年未免差晚此時無論廚院畿營無論四月五月亦無論日次及物膳別物膳勿稟隨乏代捧只以代捧之意畿營則狀啓不待回啓代捧廚院則亦爲草記不待批下代捧事定式擧行一以除獵軍貽弊民間之弊一以除貢人本色難捧之弊事分付廚院仍令廟堂行會畿營
정조 12년 · 강
大司憲李度默大司諫安聖彬司諫李濟萬掌令崔景岳持平柳頤玄獻納柳匡天校理宋翼孝正言徐邁修修撰兪漢謨副修撰李東稷沈興永聯箚賜例批
정조 12년 · 목
箚略曰俛仰之間天星再周尺衣令聞於乎不忘銅闈往蹟廓然靡逮而國賊尙未討君讎尙未復至冤終莫之伸此痛尤何極藉令事段全沒把捉根因實難盤覈猶當積誠彈力靡不用極期於罪人斯得王章夬施而矧今偉宇之送節萬口皆傳醫媼之陰圖一國齊憤鉤得情狀灼有其路嚴加訊鞫寧容少縘而殿下明聖又何靳持如是也嗚呼王綱墜矣民彝斁矣三年之禮將訖百世之讎猶在竊恐從此時移事久以致日遠而日忘寧不大可懼哉臣等謂時偉宇鎭廷楫乳媼亟令王府爲先拿囚待用刑嚴鞫得情夬正典刑斷不可已也
정조 12년 · 강
館學儒生進士孟賢大等七百五十二人上疏賜批
정조 12년 · 목
疏略曰彝倫之變莫大於君父之讎一日未復則國不得爲國春秋之義莫嚴於亂賊之討一日少緩則人不得爲人臣等爲是之懼仰陳沐浴之義者三年于玆而章凡六七上矣獨抱麟經退守窮廬只俟事端之自露而處分之遄降矣今則日月易邁終祥已迫孰謂必討之賊一天尙戴必復之讎三年未雪耶天星再周銅龍之音容益遠時物重新栗岡之松檟將拱臣等仰念宸情無窮之悲俯激微忱罔極之痛玆敢倡率同志復伸前請嗚呼人臣無將將則必誅今玆諸賊之凶謀逆節豈但曰將心而已乎儲君亦君父也苟或有毫分之形跡固在必誅罔赦之科況在元良始誕之時八域含生孰不蹈舞而噫彼凶賊顯懷不滿之心以爲一王子生及其縟儀旣擧又以爲何如是太蚤也雖使渠粧撰外面隨衆同慶苟有一分不滿之意則猶不免將心之誅矧敢肆然倡說於公會稠座之中無人不聞有口皆傳此豈但曰將心而已乎以此陰騺凶獰之性向元良圖爲不利將何所不至畢竟做出五月罔極之變繼而有九月慘毒之喪跡其所以此非肆言不道者之所爲而何嗚呼早斷乳道以致沖質之䊨瘠肆投熱劑遂至症候之卒變終至罔極之境斷乳投藥初非一醫一媼之所可獨辦則其自初排布暗地主張必有其人斷可知矣況又九月之變婦人胎候尤非難知之症而症情之怪底又復如前五月如此九月又如此一國之疑惑在此而不可解矣痛冤在此而不得洩矣及承我慈聖諺敎中兩次喪變症情凡百自初怪底又曰前後凶計極其狼藉形跡畢露噫痘疹自是一症胎候自是一症其源委之不同不啻燕越而若其症情怪底前後一般者此何故也必有包藏禍心內結外煽前旣逞毒後復肆凶者明若觀火庶幾端緖畢露亂賊斯得矣畢竟只以一復兩謙磨勘而止至若陰覬日後以待群不逞得志之招卽妖宇之斷案而其締結逆復和應不軌之謀綢繆凶偉潛售擬帥之圖者皆出於不利銅闈潛移國本之計其窮凶情節與偉賊一而二二而一者也使之偃息於海島之上刑政之失孰有大於此者乎且徑殺連婢故絕根因則按査之捕將跡涉殊常力護藥院敢諉不知則陳疏之儒臣抑獨何心天命備短之說非人臣所敢道者而如李謙彬者當擧國衷遑之日少無悲慽之心乃敢肆然發口登諸章奏放開凶賊轉身之地以爲他日解脫之計其心所在極爲陰慘苟有人臣之分者固當如鷹鸇之逐而竊怪夫李集斗者以何心腸汲汲首擬於雄府有若償功而酬勞者然未知天命備短之說於渠輩有何等功勞而必欲酬報乃至於此耶國有典刑則此等亂流焉逭黨與之律乎殿下一味好生過於包容故一種不逞之徒專以掩覆凶賊爲能事漫漶義理爲高節世道壞亂人心陷溺君讎何時可復國賊何日可討乎思之及此不覺凛然而寒心也伏願聖明廓揮乾斷醫媼偉宇嚴囚王府待用刑鉤覈明正典刑自餘羽翼黨與次第鋤治以絕亂逆之本以曳神人之憤焉批以勿煩爾等退修學業
정조 12년 · 강
以吳在斗爲金化縣監口傳也
정조 12년 · 목
原春監司金載▣以金化縣監魚在沼謂有身病時急檢驗不爲擧行狀請罷黜敎以令該曹口傳差出待下批明日辭朝
정조 12년 · 강
吏曹以尙州幼學黃泰熙上言回啓
정조 12년 · 목
該曹啓言泰熙上言以爲其曾祖翼再庚戌以前銜之偶同於賊奴所招之人一時拿逮旋卽白放矣其後臺啓忽發遂至定配丙辰春特命宥還而尙在職牒未給之秩乞蒙追復之典云矣泰熙曾於乙巳春鳴冤已爲勿施則今復煩瀆殊甚無嚴請上言辭緣置之令攸司從重科治從之
정조 12년 · 강
召見時原任大臣閣臣及藥院提調于誠正閣領議政金致仁判府事徐命善領敦寧洪樂性判府事李福源李在協兪彥鎬在議政李性源右議政蔡濟恭閣臣金鍾秀鄭民始李秉模徐鼎修鄭東浚尹行任藥房提調沈豊之尹行元
정조 12년 · 강
飭未下直閫帥守令邊將當日辭朝
정조 12년 · 강
召見判尹鄭昌聖戶判徐有隣惠堂李在簡及五部官于誠正閣漢城判尹鄭昌聖戶曹判書徐有隣宣惠堂上李在簡漢城主簿兪漢輔中部都事尹光碩東部都事申大羽西部都事南衡秀南部都事林淳浩北部都事李勉輝
정조 12년 · 목
敎曰近因久不酬接漠然未聞之朝筵始知城內輪行之疾頗盛五六日內出幕之數夥然云招問該堂及部官與所聞雖似間然病勢之熾甚可知令京兆嚴飭各部依年前飭敎隨卽報來轉聞貧窮之類難保其一一庇身脫有雨潦尤屬矜悶仍令賑廳及字內軍門優給結幕之需其中死亡另施恤典別定賑郞一人着意擧行萬一不勤難免嚴處若其擧行勤慢方痛死亡增減以本司郞官中解事二人間日閱視亦爲隨卽草記事令廟堂知悉○敎曰向聞湖南伯病不封啓仍知道內有輪行之病伊後列邑形止初無登聞豈道伯一人涉感旋完列邑則果無疑似之症而然乎然則固萬幸不然何故匿不以聞致煩詢問乎其委折令廟堂問于該道伯草記○備郞趙▣手本臣敬奉聖敎病民結幕逐處摘奸則訓局字內北部出幕一百一處病民二百九十六名西部出幕六十一處病民一百五名禁衛營字內西部出幕三十二處病民五十四名合出幕一百九十四處病民四百五十五名內方痛二百二十九名向差二百二十五名謹將痌癏懷保之德意一一宣布昨今雨後滲漏之幕過半故出給空石網罟斯速結覆之意言飭于該營與賑郞處昨今日內幸無人命之致傷亦無病人之出來閭巷間搜訪出幕俾不蔓延亦爲嚴飭○備郞柳相燁手本臣敬奉聖敎逐幕曉諭逐處摘奸則御營廳字內東部出幕五十四處病民一百二十九名內方痛六十八口取汗二十三口向差三十八口禁衛營字內南部出幕一百三十六處病民二百六十八名內方痛一百八十口取汗六十口向差二十七口致傷一口靑鶴亭出幕一百三十六處病民三百九十名內方痛二百七十五口取汗九十一口向差二十四口結幕之川邊汚下處申飭該營急急移構光化門外二口今日致傷而無依云故言于賑廳使卽收瘞坊曲則搜探出送無至蔓延事申飭各部○敎曰觀此備邊郞摘奸後來告謄本辭意雨後頗有蘇意雖甚爲幸而川邊病幕漂流可慮待明朝更遣郞官遍察改構形止該廳擧行勤慢仍爲摘奸來告該房事令廟堂知悉病死二名窮不自在之類云嚴飭該廳恤典斯速擧行卽爲收瘞事一體知悉
정조 12년 · 강
飭吏判宋載經斯速開政
정조 12년 · 목
載經陳疏略曰臣於年前猥忝佐貳仰體恢蕩之化欲效對揚之方生死向前信心冥行而乃若詭激之論崖異之行固不忍爲也只緣箄膠力微鑿枘不合終致疑怒朋興鋒鏑叢集而最是三司之交章聲罪謂臣以冒膺中批至請刊改顧今寵命又出特旨臣雖欲抗顏承膺安有被詆於佐貳而冒居於長席見斥於前除而晏然於後授者耶銓地一步便成鐵限伏乞所帶職名亟行鐫免批以亞銓事何關於長席卿其勿辭入來開政仍敎曰旣承疏批豈可一向深引向來僨誤無論本心之如此如彼莫體漸摩之意自取無限滄浪所謂對揚反歸辜負在重臣道理及今復授之時但當勉之於懲前收後以效眞箇對揚之義似此備例辭巽烏在乎聞命竭蹶不擇燥濕以其新叨後初疏之故特以禮使之道不得已賜批吏曹判書宋載經更卽牌招斯速開政
정조 12년 · 강
命蔚珍等邑年還依狀請換作
정조 12년 · 목
備局啓言原春監司金載瓉狀啓以爲蔚珍平海旱田最少年農絕罕淮陽則春耳年都數幾爲秋還之折半每於捧還之時辦納艱辛民情皆願換作蔚珍年還六百五十石平海年還四百石以租換作淮陽春年一千石換稷耳年二千石換粟待秋仍作折米捧上事請令廟堂稟處矣依民願換作實爲兩便蔚珍平海年還各其都數中三分一換租淮陽則狀中所請不至太濫特許換作之意請分付允之
정조 12년 · 강
有政吏曹判書宋載經進
정조 12년 · 목
以黃仁煐爲吉州牧使朴東俊爲玉果縣監金珠淵爲通津府使
정조 12년 · 강
判府事金熤以病未承候陳箚引咎賜批
정조 12년 · 목
批以安心善攝竢少間仕進仍命遣史官傳諭
정조 12년 · 강
命知事吳載純原疏還給
정조 12년 · 목
載純又以吳光運諡事陳疏引義敎曰臺臣之遇事輒避者一事猶不敢再避況重臣此事乎且其疏語無別般新奇事件乎以此以彼不可賜批原疏還給捧納承旨推考
정조 12년 · 강
大司憲李度默大司諫安聖彬司諫李濟萬掌令崔景岳持平韓商新柳頤玄獻納柳匡天正言徐邁修聯箚校理宋翼孝副校理鄭福煥修撰兪漢謨李庚運副修撰李東稷沈興永聯箚幷賜批仍命翼孝等重推
정조 12년 · 목
度默等陳箚略曰向來一箚蓋以日月重回讎賊猶存天理人情自不容泯默故耳豈料批旨之承又令臣等勿復煩浼也嗚呼靈筵一撤萬事靡逮在臣等道理苟非事關倫綱誠切懲討豈敢不體貽憾之敎更爲瀆擾之計而大義是重相率飮泣冒死陳之伏願亟下宇偉醫媼等拿囚之命待用刑嚴鞫得情明正典刑焉臣等於日前處分竊有所憂歎者大僚聯箚廷紳封章亶出於秉彝之天大同之論而不槪之批還給之敎相繼而下有若設禁者然非但有欠於虛受之量從此大夫國人之言將不敢復進於殿下之庭然則一天之讎終不可復萬姓之憤終不可洩耶臣等謂已賜之批亟命反汗不賜批者特爲賜批以光恢聽之德以伸討賊之義宜矣○翼孝等聯箚請從兩司齊籲以正諸賊之罪幷批以省箚具悉矣仍敎曰玉堂箚擧何太不槪朝見兩司聯箚欲爲措辭敷示事涉屑屑姑已之晚又有玉堂效嚬於是乎不得終默矣大抵所請之事若屬可從可覓而一向靳持則如是煩聒抑或成說而明知其反是冒應文之嫌創無稽之例三司箚無異前啓館學疏便一彈章此果誠乎公乎涓寂乎以此濟私乎且況貽慽二字前此何等申複然又聽若浼浼惟日棼棼使慘切不欲聞之辭看作茶飯是豈血心苦肝所出乎最所奇怪者向來所謂搢紳疏也尙不處分依前任他者蓋以越俎之儒生姑且勿論不欲先及於搢紳故耳聞今日飭敎不思體認之方則是貽慼之不足甘歸貽羞貽辱之科者寧有是乎寧有是也第令知悉拜箚玉堂爲先從重推考○敎曰近日承宣之多事如此放恣如此此傳敎有何覆難之端乎萬萬駭然非不欲嚴處亦不足責當該承旨爲先越俸十等
정조 12년 · 강
刑曹判書金鍾秀上疏賜批
정조 12년 · 목
疏略曰臣於讞奏判付之下不勝惶懍蓋今番事區區迷見不能深思遠覽姑據見成文案只循尋常訟例都失照顧自歸慢忽只當俟勘之不睱何敢爲抗顏引義計而抑臣於該卽汰去之命有不容自掩者獄囚病重保放之規獄署卽據月令醫官手本牒報本曹則曹堂按例許題而已曹卽無與焉臣雖不肖移罪倖免分所不敢伏乞亟勘臣罪批以事實旣如此郞官處分傳敎勿頒
정조 12년 · 강
副司直徐有大上疏賜例批
정조 12년 · 목
疏略曰伏見平安兵使趙圭鎭呈備局辭狀則以再昨年捕廳罪人連愛物故在於其遞職後四日爲言而其所遣辭頗不尋常不得不略暴顚末焉臣以丙午十二月初九日伏承捕將除命而罪人連愛已經屢次推覈氣息奄奄臣於交替後與右捕將臣李邦一合坐捧供而聲在喉間了莫能辨故旋卽下獄而翌曉仍爲告斃矣今此圭鎭云云殆若連愛徑斃之由在於臣等會推後者然噫何其言之太容易也雖急於自明一廳之耳目難掩伊時之日子昭在焉敢誣也伏乞特垂照察仍治臣瀆撓之罪
정조 12년 · 강
刑曹參判李得臣陳疏辭職副總管金魯永疏辭新資副校理李羽晉及鄭福煥疏陳毋病乞遞幷賜例批
정조 12년 · 강
忠勳府以忠義遷轉節目啓
정조 12년 · 목
別單一禮賓寺參奉窠以嫡長忠義衛一從其入仕日字多寡以久勤三人文移吏曹以爲擬差之地一順康園守奉官蔭窠亦以嫡長忠義衛擬差而就其中另擇地閥人物之最優者本府自辟而入仕未滿四十朔者雖滿四十朔未經守衛官者切勿擬望一久勤計仕之法卽今忠義衛之隨行者或有已過三十年者從前勤慢無以考據此後則自今六月爲始入番忠義衛則依三十朔窠計仕例每朔仕日爲十五日各墓守衛官則依十五朔窠計仕例每朔仕日爲三十日以此計仕定其久勤一香室月令忠義衛諭書銀印差備忠義衛本府書寫忠義衛亦依入番例一體計仕一今以仕日多寡計其久勤則入番忠義衛之移差守衛者守衛瓜遞後還付入番者前仕日字一體通融計仕一守衛官居下者本任朔數削其全仕居中者依通編參外官居中者例計朔削仕一準仕遷轉後已經六品職而作散還付者計仕一款自在勿論一今此兩窠遷轉旣出軫念勳裔之聖意則其在端本之道嫡長口傳之法不可不申嚴在前嫡長單子門長署名侍從一員着銜懸保而已假稱冒錄本府無以詳査自今以後門長及侍從依前着銜時仕忠義衛中三人亦爲懸保後始許口傳啓下其冒稱者發覺則門長及侍從草記論罪懸保忠義衛則永永黜廳雖已準仕遷轉亦爲草記汰罷以爲禁僞防奸之此
정조 12년 · 강
遣承旨詣健元陵奉審摘奸局內諸陵一體奉審
정조 12년 · 목
承旨尹行元復命敎曰各陵奉審半日內復命且今雨勢如此其勞可知況奉審節次極爲詳明亦可嘉也奉審承旨內下虎皮一令賜給
정조 12년 · 강
飭諸道雨澤均沾與否詳細狀聞
정조 12년 · 목
敎曰春夏以來雨澤雖幸頻沾觀於諸道狀辭所得各有多少湖西似甚焉大體有裕於年農不足於種秧蓋可推知何幸今日之雨優過數犂云欣幸之極如渴得飮諸道均沾與否令廟堂申飭各卽詳細狀聞仍令勿以年農之稍熟弛心申諭邑宰悉心勸課俾無人力未盡之歎事一體措辭行會
정조 12년 · 목
大司憲李度默大司諫安聖彬司諫李濟萬掌令崔景岳持平韓商新柳頤玄獻納柳匡天正言徐邁修等避嫌略曰臣等所秉卽天經地緯之大義也臣等所請卽大夫國人之公言也及伏見傳敎下者誨責備至臣等惶惑隕越實不知措躬之所也嗚呼諸賊端緖若是狼藉一番鈞覈眞贜可覓臣等豈忍以應文之擧無稽之例貽慽聖心瀆擾至再乎只緣臣等言議素蔑不能見重於君父之致請遞臣等之職批以勿辭退待物論
정조 12년 · 강
飭勸入居齋儒生仍設食堂
정조 12년 · 목
成均館啓言居齋儒生等今日夕食堂有捲堂之擧故臣馳詣泮宮問其所由則諸生等書進所懷以爲臣等竊以貳君之讎不可不報九月之冤不可不雪也臣等雖甚愚騃一叚秉彝之天不能自已於討復之義況値終喪奄迫之時悲冤之忱萬倍恒日故竊附亂臣賊子人得以誅之之義所以有一再叫閽之擧而至於疏中論列之人則皆以情在護黨罪著背國俱爲干係於五九月之賊故果以亂臣賊子先治黨與之義有所陳請而若夫徑殺連婢欲滅凶賊之口國中之疑憤方深閫外之重任復叨者卽趙圭鎭也數行短疏不及宇偉稱病乘轎不參庭請隱然爲國家之一賊者卽李在簡也此臣等所以略提而幷論者也今伏承傳敎下者責之以彈章誨之以越俎臣等之於此輩豈有私好惡而然哉治逆之論不得不幷及於黨與而且以太學卽公議之所在故不揆僭妄屢事煩瀆顧其心雖極悲苦論其跡實涉猥越今於嚴敎之下便同未勘之罪人何敢晏然冒入於八簋之列哉云云臣以卽爲還入之意反復開諭多般勸入諸生等終不回聽何以爲之敎曰士論自士論職責自職責向來儒疏無異臺章此等之習不宜任其滋長略將匪怒之誨開示中行之道在諸生道理但當勉抑客氣以答勤敎之意今此捲堂之擧不已過乎然與無端瀆撓有間居齋生勸入仍設食堂至於疏辭終有關於後弊若此則搢紳之小眚大過章甫皆欲都執論斷彼臺閣之任言責者將作蔑用之官此固萬萬不可況互擠相軋出奴入主者未必非偏黨舊習則尤豈可坐視不之遏乎連婢之獄一訊一招皆因傳敎擧行且況凶招中指告卽人情天理之外急於收殺督令施杖七十垂死之喘致命於數日之內固其勢然此而曰徑殺可乎又若重臣事雖諉公議如報私怨縳束論討何乃齪齷此等處不思裁抑之方人孰有全有性命者爲世道爲士習決難泛看太學齋任儒生爲先停擧俾知改圖之方○承旨李時秀繳納齋任儒生停擧之命敎以不緊甚矣當該承旨遞差李亨元又爲繳納敎以尤奇怪矣當該承旨罷職
정조 12년 · 강
命泮齋儒生更爲勸入
정조 12년 · 목
成均館啓言招致諸生傳宣聖旨仍爲勸入則諸生等書進所懷以爲當初叫閽之章今此捲堂之擧非一掌議之所獨爲也乃一齋之同聲合辭而今使掌議獨當其罰臣等漏同被之科在臣等私意不可以倖逭而晏然入堂惶懍俟勘云云多般勸入終不回聽何以爲之敎以更爲勸入諸生處義無怪如此如或更爲逡巡他儒生勸入又啓言依聖敎更爲勸入則諸生等終不回聽不得已依聖敎他儒生勸入則亦以爲旣參疏錄處義無異云日已向夕無一人入來者莫重聖廟初旣有捲堂之擧又將致空齋之境事體所在極爲悶迫敎曰考之故事疏頭寫疏製疏疏色等儒生之停擧或勘律其例不一而足疏下諸生元無一幷自處之擧況昨日處分非疏頭也寫製疏也疏色也則疏下生之稱以參錄不參食堂事體之不成說固無論律之以義理亦沒依據爾在泮長但當明說詳譬期於勸入以食堂緣由草記而已豈敢拖長不緊說話如是煩瀆乎爾則爲先從重推考他儒生斯速勸入後草記
정조 12년 · 목
因承旨望單敎曰近來政院覆逆之規作一弊風其計不過渠獨要免頒布二字無論事之大小輕重以此事爲妙方此弊曾已申飭今豈可徑遞適副其計乎遞罷傳旨幷姑勿施仍爲牌招入直○以南建九爲愍懷墓守衛官光恩副尉金箕性單付○吏曹以守令當日辭朝有命而槐山郡守李恒演親病甚重龍潭縣令金龍柱謂有情勢終不辭朝啓敎曰槐山郡守李恒演情理旣云如此勢難强令還官亦豈仍令落仕與京職相換口傳擧行龍潭縣令金龍柱幺麼蔭官情勢等語何敢發口況傳敎中無礙二字在渠尢當竭蹶之一端而今番擧措必是愚迷所致姑爲參酌嚴飭當日下送而以此時之故勢將蹔赴旋還云如淳昌及別軍職守令之許久曠官上京爲目下切苦切悶之端又豈可添一守令之曠官中道守令中亦令口傳相換○槐山郡守李恒演尙衣僉正鄭存玉相換龍潭縣令金龍柱鴻山縣監李廷仁相換口傳也
정조 12년 · 강
命賑恤郎廳金載久先汰後拿
정조 12년 · 목
政院啓言備郞來告以爲諸處病民結幕俱極虛疏空后等物亦無泒及之事而賑郞則初不躬往而只以書吏替行云莫重傳敎之下不勤奉行節節駭然所當重勘而本院請推外無可施之罰何以爲之乎敎以極爲駭然先汰後拿○備郞趙▣手本依傳敎出往西北郊川邊病幕改構形止及該廳擧行勤慢與幕數病民數摘奸則北部舊幕一百一處訓局造給幕十處病民三百一名西部舊幕九十三處病民一百五十九名而川邊結幕處方自賑廳出送書吏撤移于稍高處雖値雨潦可免漂蕩之患而北部病幕擧皆完葺西部則不如北部之精緻弘濟院病民二百三十九名處賑郞自備各給五合米故民皆感悅五六里幕處空后等物亦無泒及之事其在擧行未免疏漏病故三人自摘奸所通于該廳使之收瘞○備郞柳相燁手本依傳敎出往東南郊川邊病幕改構形止該廳擧行勤慢與幕數病民幷爲摘奸則東部舊幕五十四處二口今日致傷又出新幕四處方痛四名南部光化門外舊幕一百三十六處一口昨日摘奸後致傷新幕十一處方痛十五名靑鶴亭舊幕一百三十六處幷無頉新幕六處方痛八口營門自昨至今連給空后長木等物至於賑廳則姑無擧行矣○漢城府別單中部涉疑疾九十六名出幕郊外東部一百三十二名出幕五十八處西部一百六十三名出幕九十七處南部六百六十名出幕二百七十二處北部三百十二名東活人署十二名西活人署十七名以上病人一千二百九十六名內方痛七百二十九名向差五百四十八名病故十九名
정조 12년 · 강
命刑曹定配罪人金福仁放送
정조 12년 · 목
該曹啓言頃因西部咸召史擊錚原情詳考文案各別懲治有命矣取考金福仁發配文案則果以棄毀御物罪照律其後吳七得以赤身突入其妻上典家慘辱於中門內先爲呈狀誣陷其妻上典罪定配興陽七得之行惡推此可知也請福仁則依下敎放送七得旣因他事定配今無可論七得役名則乃是魂宮內侍房水工而都薜里所立役云矣
정조 12년 · 강
命中官劉仁默畿沿定配
정조 12년 · 목
義禁府以仁默仁川府定配所依例押送啓
정조 12년 · 강
平安道鐵山義州雹
정조 12년 · 목
領議政金致仁啓言守禦使金鍾秀狀啓以爲廣州米三千石太一千五百石前月已爲狀聞加分而其後該府使李泰永又爲報請加分當此軍餉漸縮之時再次加劃旣甚重難防題以送矣留庫大米八百九十三石零不待本廳狀聞加劃而擅自發倉先分後報事體寒心且關後弊李泰永罪狀請令廟堂稟處矣觀此狀辭事當重勘而當初量宜傳敎旣異於限數畢竟加分石數又減於初報參以民情容或可恕有聲績守令遞易可悶請廣州府尹李泰永今姑從重推考從之又啓言咸鏡監司李崇祜狀啓枚擧富寧府使李夏保牒呈以爲本府還穀都數六萬三千四百四十石零內盡分名色殆爲十之八九而還戶則不過二千一百七十八戶大中戶所受爲四五十石小殘戶亦不下二三十石實有民邑難支之慮依辛丑茂山例就盡分條各穀二萬石換作半分衙門穀而折半分留其代盡分名色則移錄於穀簿最少色盡數還分事請令廟堂稟旨分付矣富寧民少穀多爲弊滋甚旣有已例不必靳持請依狀請許施從之又啓言前沁留城役狀啓中廟堂區劃錢云云臣實有訝惑者廟堂豈有錢貨不稟朝家而可以區劃者乎年前沁都之請得船材其數夥然曾未數年申請如前故發關査問則元無一株入於船材盡爲木商輩中間消融其人雖故事極駭然所謂人情雜費等尤不成說者略爲徵捧留置本府矣春間沁留來見請以留置之錢添補城役此不過私室酬酢其後未有一番報牒往復而先自取用及其狀聞稱以廟堂區劃雖緣生疏所致事體實爲未安請前留守宋載經從重推考從之又啓言行司直鄭昌順李文源尹蓍東吏曹判書宋載經備局堂上還差句管堂上領南鄭昌順關西李文源京畿尹蓍東亦爲還差鄭昌順使之仍察有司之任從之敎以金尙集一體還差又啓言惠廳堂上李在簡纔有所遭出郭本廳事可悶一窠未差之代請行副司直尹蓍東差下使之察任從之又啓言訓鍊大將徐有大方帶劇務捕將之任請今姑許遞從之又啓言日月救蝕法意本重當救各司至載於大典通編有堂上衙門往往不爲躬進已不勝慨歎至於司諫院與臣家隔墻巨細皆聞而頃日救蝕時一邊伐鼓一邊有欠齋之事故送人責飭則官員及下吏無一來待擧行者只家於本院之一庫直事之可駭莫此爲甚其時行公諫臣罷職下吏令攸司科治諫院如此他可推知請此後救蝕時不如儀者隨現論勘之意另加申飭從之○左議政李性源啓言禁御兩營上番軍事俄與右相有所酬酢矣上番軍一時致故者至爲十八名之多自朝家不可無拔例顧恤之道請分付道臣當年所受還上蕩減從之○有司堂上徐有隣啓言頃以逃老故京外紙筆債事屢勤下敎故往復諸道非止一再而第觀諸道報辭則矯救之道俱乏善策關北湖西關東三處雖有報請者而其所措處終不免苟簡大抵拮據錢穀取殖給代非但財力之猝難辦備揆以事面捐出公貨充給京外吏屬之紙筆債者誠甚不當且物故債便同白骨之徵特命永罷係是莫大之惠澤逃老之幷用一例旣過分數亦無限節此兩條仍舊貫置之如是定奪之後或有物故債混同徵出之弊則當該犯者摘發嚴斷守令道臣分輕重勘罪之意請分付京外從之○敎曰捕將通望必待禁軍別將履歷而禁軍別將則經都監中軍然後始爲之此乃故相元仁孫筵稟定式者也卿等之意何如致仁曰禁軍別將都監中軍均是亞將豈必爲捕將龍虎將通望之階梯乎向年臣待罪政府時所未聞也國家用人惟才是取苟有可合人則未通捕將亦多有直通將望之例不必太局也性源曰如是則用人之柄不在於政府本兵而在於訓局矣右議政蔡濟恭曰必待都監中軍履歷而通之則用人之權歸於訓將事面旣甚不可況中軍別將俱是亞將則以亞將爲亞將之階梯臣實未曉也詢于將臣御將李柱國曰數十年前禁別或有新資之階都監中軍未經各軍門亞將而或有直差者矣近來必以履歷始擬者誠莫曉也訓將徐有大曰禁別古則多以新資差出矣以龍虎將異於他亞將必以曾經訓中者擇擬今若如前差出恐有數變之嫌矣兵判鄭好仁曰必經都監中軍後始通禁別出於難愼臣意則遵行定式好矣致仁曰是用人之權反歸訓局而本兵無與事面甚倒置恐不如復舊例也敎曰卿言好矣用人之權歸之廟堂本兵可也元戎雖曰重任徐非軍旅之事而干涉於用人之事甚不可況以中軍一歧爲禁別捕將及將任薦擬之階梯尤有不可大臣將臣之意旣如此此後復舊施行訓將之當讓不讓兵判之宜尋不尋迷滯巽軟均有所失訓將兵判幷推考
정조 12년 · 강
命大司成洪文泳竄配
정조 12년 · 목
成均館啓言謹奉聖批開諭於諸生則皆以爲區區私義有難遽然入堂云再三往復終不回聽成命屢下未卽擧行惶恐待罪敎曰聖廟空堂事體至重如是推諉極爲未安爾旣名忝師儒看作等閑如是循例草記日復日爲消日之資道理豈容乃爾從重推考爾其招致引出外請生申加曉諭斯速勸入仍設食堂後爾則退去又啓言謹奉聖敎招致引出外諸生曉諭勸入則皆以爲掌議被罪之後諸生處義不可異同實無抗顏入堂之望惟願速被同罪之律云臣待罪泮任致令多士有此萬萬過當之擧惶隕恧慼罔知攸措在前如此之時多有諸堂備員之例諸同知館事李命植徐有隣令政院稟旨牌招同爲勸入敎曰諸堂雖齊會豈有別見諸生之聞命不從空堂多日揆以事面萬萬寒心爾所謂招致云者未知生進爲幾人幼學爲幾人而且其所謂曉諭亦安保其十分精詳乎莫非爾不善誘掖致此屢瀆爾則爲先越俸五等更卽招致引出外諸生多般勸飭仍設夕食堂而擧行後緣由亦卽草記○敎曰今日賢關事誠欲無言聖廟何等至重捲堂亦非微事因草記有勸入之擧則國子長具公服坐黌堂招諸生列于前手執批旨謄本立讀一通將餘意申勸勉入而承違間仍又具由啓聞此設賢關以後三百年流來遵用之古規成典也近日世道士習無事不隳壞而似此按常循舊之節豈有慮及於反是乎昨今因空堂事連下引出外諸生勸入之命本館亦以諸生所懷樣反復措辭結之以云云等語中之曰多般勸諭終不回聽陸續登徹輒請處分故一再泛應未始致意俄於屢啓之後適以聽批生爲幾人引出生爲幾人問于本館則聽批初無一人所懷泮長假作爲對聞來不覺瞠然蹶然然則草記中縷縷敷陳無非影語泮長之罪固不足言惜乎古規成憲將自今掃地寧有是也寧有是也若此則捲堂時招諭堂庭空齋時招諭門前拜辭時招諭橋上逬鄕時招諭江外此亦不易之層級而亦將次次廢却無論館堂承史禮官不與冠章甫衣縫掖者接面宣敎當以已意假作所懷假作結辭復命以諸生說如此云爾尋常擧行猶且不敢白地欺隱乃爾何況事有關於聖廟禮則屬於賢關而如彼其杜撰漫漶則其可曰有國有朝廷乎聞此前無之擧如無嚴加勘斷是豈仰述列朝尊聖廟待賢關之聖意乎當該大司成施以竄配之典事知吏僕幷卽出付攸司照律痛治士習不古久矣非赴試非做業而爲此入齋一款去就停當爭造泮宮雖難責之於不敎匪誨之今日多士然今日之事在多士羞莫甚焉恥莫大焉苟有自好而自重之心者承此敎必不如前息偃在家第令本館知委諸生又敎曰館堂雖無所干事係本館則不聞知亦難免其責時任館堂一幷遞差前望單子入之待下批牌招察任○同成均前望鄭昌順李秉模批下
정조 12년 · 목
敎曰政官牌招開政京畿監司瓜滿代差出又敎曰京畿監司當日辭朝○敎曰聞有實病云而在家懸牌大是疏忽如難强赴則陳章請由猶可說也命牌之掛置私次大昧格例調理門給由雖已有命懸牌委折今始聞之不可無飭吏曹判書宋載經爲先從重推考參判更爲牌招卽爲開政○敎曰聞於僚員筵奏可知病重實狀左副承旨許遞今日政以在京無故人差出待下批牌招察任○政院啓請玉堂牌招入直敎以與在外人許遞今日政差出○敎曰吏曹參議前望單子入之待下批牌招開政○吏議前望以曺允大批下○以李得臣爲承旨李書九李敬五爲副校理鄭東觀爲修撰朴基正爲副修撰洪秀輔爲京畿監司○再政以尹師國爲大司成○敎曰開政今旣夜深京畿監司待明朝辭朝
정조 12년 · 강
以趙心泰爲捕盜大將申應周爲禁軍別將口傳也
정조 12년 · 강
修撰李庚運陳疏徑出賜例批
정조 12년 · 목
疏略曰重逢此月倍激憤菀之忱復與諸僚更申沫飮之請未見兪音之亟降遽承嚴敎之荐下臣誠抑塞實欲卽地無吪也此月將盡而此讎未復則天理滅矣民彝晦矣臣之從前屢瀆者徒歸應文之科難逭不誠之誅尙何以三司自居也哉短章自訟徑出禁扄伏願亟治臣罪以嚴常憲
정조 12년 · 강
副應敎朴廣源上疏賜批
정조 12년 · 목
疏略曰云云批以金鍾健事豈欲忽於隄防有此放釋乎求之於文字之間抑勒成案一事二事漸成習俗如是而國其不殆乎吳翼煥疏之衆口齊討尙靳一問亦出於矯此救此之意伊後堂疏後處分亦由於是且況鍾健觀於乙巳事其心可知參以今番彼此供招亦無差昔金若以地處之逼仄便欲加冒則寧有口女許刑政乎附陳重臣事平閫事疏本未下無怪乎登筵武帥自異豈勸其抗命乎刊削之典不允
정조 12년 · 강
黃海道長連殷栗咸鏡道高原雹
정조 12년 · 강
太學以勸入儒生啓
정조 12년 · 목
成均館啓言臣馳往泮宮招集引出外諸生及他儒生傳宣聖敎則諸生等以爲聖敎之下不勝惶感其何敢一向引義乎謹當還入云故仍設夕食堂臣則退去敎曰多日空堂之餘聞已勸入殊可幸也然有爲諸生訝惑者引出外諸生之今日以前無一人來聽批旨卽無於古無於今之事雖萬萬不成說旣以名列一疏罪同罰異爲難進之端逡巡違拒拖至于今則無他節拍無甚飭責忽於泮長處分傳敎之後不待勸入之命無端入齋仍參食堂無或以昨夜傳敎認爲勸入之敎而龜勉承膺耶縱使然矣昨何心而捏引强合與齋任生同去就今何心而相率入齋乎又或以昨日以前屢次所懷以前泮長代撰替對之故方外生則自初無混與自引而然乎又或今日入齋者疏錄外儒生乎太學賢士所關去就進退決不宜如是苟然欲知其間委折卿其問于諸生具由草記○刑曹啓言太學事知吏僕幷卽出付攸司照律痛治有命矣書吏鄭學溫鎭川縣守僕李鎭億洪川縣幷定配所押送而杖一百則待用杖令各其地方官擧行之意分付而第伏念儒生捲堂時勸入之規他儒生勸入比之捲堂儒生勸入煞有不同他儒生俱是在家儒生初無入泮之事洋堂勸諭與儒生不從皆以口傳往復則庭中宣批與所懷捧納等節雖欲依常規擧行其勢似或末由臣旣有區區淺見不敢不附陳敎曰方外生在家不入大司成口傳往復以致宣批旨捧所懷之不得如例擧行云者此昨日胥僕輩來訢政院之說也卿亦驟聞而徑信乎卿何不綜核乎方外生厥數不趐千萬則雖欲往復孰爲孰否眞果往復於如干人未往復諸儒之見安知其純同況不入泮不聽批是有甚於空堂也出齋也拜辭也爲泮長者但當具由草記以待處分苟如是也則依故例遣館堂或承史禮官招集聽批於橋門之外不拂難進之意不廢勸入之例上以盡待士之禮下以免假辭之罪而惜乎泮長新叨之故全昧格例做此無於前之駭擧昨日處分蓋出於只尊事面觀此草記附陳無論的當與否似此執藝之言近所罕聞良亦美規豈必較計而靳惜且下屬異於官長定配幷分揀杖則收贖放送
정조 12년 · 강
命犯夜中官李厚甲闕外保授以待査處
정조 12년 · 목
巡廳啓言去夜二更犯夜人內官李厚甲執捉請依例移送義禁府敎曰夜禁申飭何等嚴截名以中官有此被捉萬萬痛惡況中官異於外人昏夜往來緣何曲折聞其名字常時以無顂雜類自有名稱於渠輩者符同行惡人姓名及其間事實不可不査實重治令兵判捉來嚴問取招如不直告爲先依法施威捧輸款草記近來掖隸之犯科其所勘治十倍平民況內侍乎觀於此一事近來內侍之不畏法禁稍稍增氣可知尤極無狀此蓋飭禁漸弛而然此後復有此等之習當隨現痛治爲先分付內侍府近聞夜禁頗解云而此際中官能捉納極爲可嘉當該監軍弦弓一張賜給○兵曹啓言中官李厚甲處以傳敎辭意嚴加究問多般盤詰則厚甲所供以爲矣身以內官鄭德弘之養子隨父居生而與內官高玄鐵之家爲上下家相距不過四五間而適爲誦經故進去見之回來之際見此被捉單身出來監軍巡隸之所目覩初無作伴作行之事且矣身所居壯洞素多內官雖或有時出入與同官或往或來此外無他交接之人云其外無賴輩交遊情節多般施威反復究問終不直陳請姑爲嚴囚待用刑嚴棍得情敎曰酗酒雜技締結犯夜之狀自有渠輩先發立旨則抵賴之狀萬萬痛駭不能詳覈極爲未安厥宦有對質査處事闕外保授卿則退去
정조 12년 · 강
京畿監司洪秀補疏辭藩任新命賜例批
정조 12년 · 목
政院以諸臺引避或在外監察茶時啓敎以幷許遞今日政差出○以李聖圭爲大司憲朴聖泰爲執義權坪爲掌令李基恒權中憲爲持平申禹相爲獻納李周顯爲正言李洪載爲校理沈普賢爲副校理李顯靖爲修撰李太亨爲副修撰李命植爲判義禁李在學爲刑曹參判
정조 12년 · 강
命去戊申軍功入李世翰等幷復其戶
정조 12년 · 목
禮曹啓言慶尙監司金光默狀啓以爲戊申軍功人故嘉善李世翰等事蹟更探以啓有命矣世翰等實蹟面報儒狀積成券軸不可一一煩陳而取考其戊申日錄則世翰尙化俱是李裕錬之子因其父勸戒卽爲裂衾裁服與金斗潑冒夜往見中軍禹夏亨陳討賊之策中軍義之乃與營將相議發兵世翰先爲偵探賊情馳到居昌省草嶺募得村居老弱二十餘人列立峯頭作爲義兵代木放火轉后谷口驚動賊徒之視聽而中軍之行已到世翰大呼賊陣諭以福福仍投入陣中以長槍亂摶賊勢大挫竟有從賊鄭彬周等縳致熊亮兩魁之擧而崇坤世奎脫甲逃走世翰追捕世奎尙化追捕崇坤仍擒十四賊斗潑又捕三賊于時營將始到十里許云云可據文蹟大略如此所捕賊名俱爲載錄戡亂錄只書二十一賊不錄姓名而伊時營門論啓中營將躡後進兵斬殺旣擒之賊以爲衒要之計云可見世翰等擒賊之實驗云矣其所效勞殊甚嘉尙而所謂可據文蹟只是日錄所載有異公家文字重加恩賞似涉踰濫請幷施復戶之典從之○吏曹啓言倡義故士人尹商擧子孫錄用事有命矣發關問于慶尙監司金光默處回移內商擧奉祀孫東翼年五十一云矣
정조 12년 · 강
命湖西餉還居未守令依事目勘處
정조 12년 · 목
備邊司啓言忠淸監司洪檍軍餉還上捧未捧狀啓以爲新還上居末堤川縣監安廷瓛舊還上居末忠州牧使鄭履煥居二堤川縣監安廷瓛舊軍餉居末忠州牧使鄭履煥居二新昌縣監南履範居三牙山縣監李亨正云矣揆以糴法誠極駭然請當該守令幷依事目勘處允之
정조 12년 · 강
命忠愍公林慶業宣諡日遣官致祭
정조 12년 · 목
敎曰忠愍公林慶業延諡將行於來初二日云宣諡日遣官致祭祭文製下獻官則以賜諡官齎去香祝賜諡後賜祭事分付
정조 12년 · 강
太學以入齋儒生所懷啓
정조 12년 · 목
成均館啓言臣馳往泮宮招諸生立堂庭傳宣聖敎後問其委折則諸生等書進所懷以爲臣等當初處義蓋出於罪同罰異之故而及承聖批有非疏頭非製疏之敎然後臣等始知齋任被罪非以疏事特因捲堂則臣等處義與初有間而散在各處未悉批旨之屢下矣今朝泮隸以新泮長之意促令聽傳敎臣等相率趨聽辭敎嚴重非止一再從以泮長之曉譬勸入亦復申申臣等愚見以此爲節拍黽勉承膺率爾入堂去就進退之際未免疏忽只增惶懍至於疏錄外諸生只有二人自遠鄕新到入堂云矣敎曰觀此輩記諸生所執碓有可據且其所懷措語剖柝甚詳頗切事情了無依違拘攣之意處事當若是到今疏忽二字非所可論每有一番捲堂輒長一層囂習今番幸因此儒生等使國體士習兩伸而兩當極可嘉尙卿則退去
정조 12년 · 강
命忠愍公林慶業致祭禮饌加一品
정조 12년 · 목
敎曰林忠愍家宣諡日致祭昨有成命而其孫作宰中和致祭日執事官等自該道擧行祭文係是御製大祝以文守令中差定祭文中有朔朝牢酒之句日子以來初一日爲之禮饌原式外加羊猪中一品用之忠魂毅魄精英尙有不沫錄後之擧雖施復施侑靈之典旣行又行者曠世歆想予實獨別於忠愍故耳易名之始擧於今日惜其太遲宣諡日直孫中如林泰遠之在官者如未下去使之給由下去㺚川影堂聞爲鞠茂之場往年令三營助力修葺伊後俎豆之所不至如前草率乎令該道申飭地方官時加審見隨毀除治使邑中人士知尙忠褒節之意事令廟堂行會
정조 12년 · 목
政院啓言守令當日辭朝事有命矣玉果縣監朴東俊兩司俱未署經云憲府則除在外外幷卽牌招諫院則大司諫安聖彬司諫李濟萬引避退待獻納申禹相正言李周顯在外正言尹光顏未署經不得擧行云矣敎以在外及引避人員幷許遞今日政差出待下批一體牌招署經○以金履禧爲大司諫兪漢謨爲司諫朴長卨爲獻納任希一爲持平柳誨爲正言李東稷爲校理洪聖淵爲副校理申大尹爲修撰鄭致淳爲副修撰李殷福爲吉州牧使朴左源爲金川郡守
정조 12년 · 강
命時囚黃仁煐金泰熙保放
정조 12년 · 목
日熱如此故也○因京畿監司洪秀輔狀啓通津府使黃仁煐上番軍闕點指名現告敎以自有本律草記勘律○因仁川定配罪人劉仁默到配狀啓命放送○義禁府又以洪文泳順川郡竄配依例押送啓
정조 12년 · 강
校理李洪載疏陳情勢賜例批
정조 12년 · 목
疏略曰凡以殿下臣子而陷於坑坎爲殿下極救而置諸袵席者顧何限而如臣之遭罹危怖如臣之蒙被昭晣今日朝廷能有幾人昊天罔極猶屬歇後此生此恩何以報答鳴呼臣疏於稽古之力急於討賊之義前疏中譬喩一句視作古今以來斷取例語輕率拈用今若責之以比擬非倫諉之公罪則臣當受而自訟至以甚仇之辭歸之故犯之科直驅於罔測之地而赫日中天開釋無餘雖使臣自明何以加此然誤引文字厚致人言則臣之罪也雖悔曷追鳴呼以夏賊之劇逆使人一聞其名如蛇虺豺獍之猝然遇之而毛骨皆竦必欲殲殄而後已其凶謀浮於麟亮毒舌倍於虎鏡施以适雲之誅不足洩神人之憤而凡所以言語文字之間或有一言掇拾於此賊者則嫉之固如此賊討之固如此賊此臣所以仰請李魯春之罪者也魯春之蹈襲一字是爲魯春之罪而夏賊之罪惡豈因討魯春之蹈襲一字而遂謂之夏賊斷案止於一字而已乎臣疏所謂雖謂之凶逆斷案亦可也云者卽指雖只此一字亦足爲凶逆之斷案何嘗以夏賊許多窮天極地之惡總斷於此一字乎且以雖謂可也觀之可知其只就一段上說去明矣至於於吳翼煥之罪有加於魯春特以一字蹈襲與魯春同故臣雖擧而幷論豈謂翼煥之罪止此一字耶翼煥之罪亦不止於此一字則以夏賊之窮凶極惡其敢曰罪至於一時字耶此理甚明雖使三尺童子粗解文勢者見之自可瞭然而必欲箝勒牽合構成罪案而後已當之者驚惶痛迫求死不得姑舍是言之者亦豈忍萌於心發於口而加之於人哉雖然臣之不審字句受人構捏至於此極將何顏面自立於天壤之間乎官職去就初非可論伏乞削臣職名仍治臣罪以謝人言以嚴王章
정조 12년 · 강
吏曹以外方延諡日子啓
정조 12년 · 목
該曹啓言發關問于各道則洪忠監司洪檍移文內忠愍公林慶業延諡六月初二日定行於中和府京畿監司徐有防移文內壯毅公金汝岉延諡六月初四日定行於安山地其餘各家子孫所告內敏節公金玏延諡六月十二日定行於榮川地剛義公鄭世雅延諡六月十八日定行於永川地靖襄公李淑琦延諡六月二十四日定行於知禮地云矣
정조 12년 · 강
申命備郞摘奸病民
정조 12년 · 목
備郞趙▣手本以爲病民增減賑廳勤慢一一摘奸則北部舊幕一百十一處新幕十三處舊病民三百四名新病民二十九名西部舊幕九十七處內撤還二十處新幕二十六處舊病民五百二十六名內還入四十五名不救三名方痛二百三十二名向差二百四十六名病民比二十四日摘奸時加爲十一名三日內故者只是三名則今年癘氣不是毒類可知而賑廳擧行極其恪勤不能結幕之類量給長木與空石致其完緻私構之虛疏者加給空石雖値雨水庶免滲漏而第處在山坂者居多若當連日之雨山水布流則慮有侵濕此則指揮當部官指揮幕中諸民深掘幕後水道以爲截流乾燥之地舊病民中差復者擧是他人挾戶中出來故無家可歸新病者連出多人疊入薫染成疾其勢必然或拓而小寬之或另構分處之以爲亁淨之意勅于賑廳矣○備郞柳相燁手本以爲東部舊幕五十八處內二幕撤還新幕二十處舊病人一百三十六口新病人二十九口內致傷四口還入四口方痛七十九口向差七十八口南部舊幕三百二十二處內六處撤還新幕四十二處舊病人六百五十七口新病人一百十二口內致傷九口還入十七口方痛二百三十口向差五百八口禁衛營鄕軍十一名原居活人幕而十名則快差足可爲巡邏私習之役而以一名之方痛姑未還入大抵諸人病勢雖在方痛別無危毒之類結幕之堅緻處所之高淨雖値雨潦姑無深慮矣
정조 12년 · 강
景慕宮展拜命以明日爲之
정조 12년 · 목
敎曰明日當由逌瞻門展拜該房知悉頗有雨意當觀勢爲之竝令知悉
정조 12년 · 강
特寢前泮長洪文泳竄配之命
정조 12년 · 목
成均館啓言今日朝食堂不爲設行故臣馳詣泮宮問其捲堂之由則諸生書進所懷以爲臣等聽傳敎時伏見兩次批旨中引出外諸出勸入之敎臣等以引義出外之意見解而承命爲重黽勉入堂矣再昨日同入食堂中生員盧▣以爲聖批中引出外諸生非謂引而出外之捲堂生也乃謂引出以外之方外生也捲堂生之遽然入堂大損廉防云此論旣發有難蹲冒而且伏念前泮長以儒生之事竟至竄配之境則其在師生之義難免昌沒之嫌相率自引以伸廉隅云臣亦以引出外諸生爲引義出外之捲堂生果有勸入之擧諸生所懷旣如是則臣固不敢質言而不必以此引避之意縷縷開論終不回聽何以爲之敎曰儒生盧▣事極可駭然設如其言眞箇錯解偕與勉人共參食堂伊後提問也同進所懷忽於爲日已久之後惹起別論致此鬧端士習之不古何至是乎爲先停擧雖以卿言之以傳敎中引出外三字曰以引義出外看得又謂以不敢質言云云者何太混國推考至於捲堂諸生處義無怪若此大抵當初入齋義無不可齋任自齋任疏下自疏下勸入批旨中且有已例之引喻者烏可不聞命卽入乎又況間有在鄕未參疏之人則揆以處義尤無可嫌昨日嘉乃之敎正爲是耳然橫義言旣發且以泮長事引義則爲諸生進身之道不可無曲念之擧泮長擧措駭然則固駭然究其本卽生疏所致爲諸生特寢泮長竄配之命以此曉諭卽爲勸入仍設食堂如是處分之後諸生更無可引之端若或逡巡是不知道理分義也以此申諭更無敢以所懷書入又啓言伏承本館草記批答招致諸生傳宣聖旨則諸生等以爲惶感無地謹當還入云仍設食堂臣則退去矣
정조 12년 · 목
箚略曰昨以兩惠堂互相引義不爲差出郞官致勤責敎政府郞聽傳敎來宣令臣申飭臣累次往復于在京惠堂備言其前後昭晣無餘宜不敢到今違慢之意而終始固執無意奉承不能董飭臣固有罪揆以國體誠極未安惠堂尹蓍東從重推考俾卽擧行成命批以惠堂事依施各別申飭俾卽擧行宜矣仍命遣史官傳諭
정조 12년 · 강
以具允鈺爲判義禁前望也
정조 12년 · 목
政院以保放罪人黃仁煐草記勘律有命而判義禁李命植違召啓敎以許遞前望單子入之待下批牌招草記○義禁府啓言保放罪人黃仁煐禁衛營新番二名無端闕點莫重宿衛如是疏虞萬萬驚駭罪杖八十收贖奪告身三等放送允之敎以如有功議各減一等又啓言前泮長洪文泳特寢竄配之典有命矣文泳昨已發配所到處放送事分付該道道臣
정조 12년 · 강
有政吏曹參議曺允大兵曹判書鄭好仁進
정조 12년 · 목
政院以玉果縣監朴東俊憲府則纔已署經諫院則大司諫金履禧司諫兪漢謨違召獻納朴長卨在外無以備員署經啓敎以在外人員許遞政官牌招開政待下批違牌諸臺只推幷爲牌招署經又以吏曹判書宋載經參判金憙參議曺允大違召啓敎曰判書參判因病差復間給由則混同出牌事甚不察該房承至從重推考參義言之日昨擧措萬萬駭然先通國子次通三銓雖有大臣筵奏此不過來頭如是擧行之謂也況筵奏之後屢次行公而行政今忽如此焉有如許處義飭敎之後鎭日違牌亦極無謂參議違牌傳旨勿施限都政牌不進三字勿爲呼望以懲其屑越駭怪之習○以金光岳爲獻納李殷模爲校理鄭大容爲副校理李尙度爲修撰李羽晉爲副修撰○再政以宋銓爲司諫趙濟魯爲校理徐配修爲副校理沈能翼爲副修撰李敏輔爲掌樂正李邦城爲宣傳官
정조 12년 · 강
判下刑曹殺獄回啓
정조 12년 · 목
該曹啓言卽見慶尙監司金光默殺獄罪人張龍大査啓則檢時招辭違錯多端縱子上言全事誣罔兩屍帳中杖痕之靑紫微硬如印一板囊脇傷痕又與無冤錄驗定受杖痕脗合則取服償命斷不可已而取考大典通編有各邑鄕所笞杖殺人者出於私意則斷之以法出於公事則覈其濫刑與否而定罪之文決笞本事公私之分實係龍大償命之大關而該道啓本猶欠明白剖判考之上納文簿可以立判此一款爲先覈實後處決之意分付該道觀察使檢驗文狀擧行爭以時日龍宮縣之屢日稽滯致有元犯藉口之資事極駭然請初檢官龍宮縣監韓弘裕從重推考敎曰檢官推考事依施獄情依覆奏使之親執詳査更卽狀間後稟處以此行會又啓言卽見黃海監司金思穆殺獄罪人大隱阿只査啓則尹召史致命光景之慘酷大隱阿只行兇節次之獰毒及實因詞證十分明白大隱阿只取服正法不容少緩干犯金女首從旣有分別則償命之法雖不可幷施減死之律渠安能獨免加刑遠配亦不可已趙宗國猥濫擊錚雖曰計急爲毋可謂罪在罔赦飮滷之語無難創出內奴之說又欲傷人誣罔天聽鄕曲民心雖曰頑悍不可一任其惡習依狀聞照法嚴勘之意請分付道臣允之
정조 12년 · 목
具翼善冠袞龍袍乘輿出賓陽門承旨李亨元啓言莫重動駕之時兵曹判書鄭好仁未卽待令事體未安請重推出弘化門敎曰若曰觀勢也則來待觀勢可也若有病故也則言送病故可也二者之中無一皀白以此以彼兵判事萬萬駭然承宣雖請罪固欲遲遲以待入來駕到闕外尙無動靜寧有如許紀律兵曹判書鄭好仁爲先削職前望單子入之待下批牌招隨駕入逌瞻門至齋室門外降輿入齋室仍諸版位行禮訖乘輿出逌瞻門入弘化門由賓陽門還內
정조 12년 · 강
以李▣爲兵曹判書前望也
정조 12년 · 목
政院以李▣再違啓敎以更爲牌招
정조 12년 · 강
命太學通文儒生金益煥等散配捲堂儒生等停擧